钦定古今图书集成/明伦汇编/氏族典/第143卷 > 元显和
## 钦定古今图书集成/明伦汇编/氏族典/第143卷 > 元显和

按《魏书济阴王传》：济阴王小新成子丽，丽子显和，少
有节操，历司徒记室参军。司徒崔光每见之曰：“元参
军风流清秀，容止闲雅，乃宰相之器。”除徐州安东府
长史。刺史元法僧叛，显和与战被擒，执手命与连坐，
显和曰：“显和与阿翁同源别派，皆是磐石之宗，一朝
以地外叛，若遇董狐，能无惭德。”遂不肯坐。法僧犹欲
慰喻，显和曰：“乃可死作恶鬼，不能生为叛臣。”及将杀
之，神色自若。建义初，赠秦州刺史。